O D Ô V O D N E N I E

A.  Všeobecná časť

Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 437/2006 Z. z., ktorou sa vydáva Poriadok výkonu väzby („ďalej len vyhláška“) sa predkladá na základe ustanovenia § 66 písm. a) až j) zákona č. 221/2006 Z. z. o výkone väzby v znení zákona č. 127/2008 Z. z. (ďalej len „zákon o výkone väzby“), a zároveň z dôvodu zapracovania zmien legislatívno-právneho charakteru, ktoré nadväzujú na zmeny v dôsledku prijatia zákona č. 127/2008 Z. z., ktorým sa mení a dopĺňa zákon č. 221/2006 Z. z. o výkone väzby.

Z uvedeného dôvodu bolo potrebné vypracovať návrh novelizácie vyhlášky, ktorá ustanovuje podrobnosti o prijímaní, umiestňovaní, premiestňovaní, predvedení obvinených, zaobchádzaní s obvinenými, zabezpečovaní práv obvinených, nakladaní s peňažnými prostriedkami obvineného, o zaraďovaní obvinených do práce, disciplinárnom konaní, prepúšťaní obvinených, diferencovanom výkone väzby a v zmysle navrhovanej novely vyhlášky aj o nosení preukazu obvineného.

Návrh novelizácie vyhlášky upravuje postup pri aplikácii zmien v dôsledku prijatia zákona č. 127/2008 Z. z., ktorým sa mení a dopĺňa zákon č. 221/2006 Z. z. o výkone väzby, najmä pri zabezpečovaní práva obvineného na používanie vlastného odevu, prijatie balíka a  telefonovanie. Reaguje tiež na zmeny a modernizáciu informačného systému Zboru väzenskej a justičnej stráže, keď sa zjednodušuje postup pri evidencii a odovzdávaní informácií o výkone väzby. Odstraňujú sa viaceré nedostatky vyhlášky, ktoré boli prekážkou riadneho zabezpečovania výkonu väzby, napríklad absentujúci postup pri opätovnom, resp. dodatočnom zaradení obvineného do oddielu so zmierneným režimom alebo regulácia dostupnosti účasti obvineného na spoločných duchovných službách.

Návrh vyhlášky je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonom o výkone väzby, na vykonanie ktorého je navrhnutá, ďalšími zákonmi, a súčasne je v súlade s právom Európskych spoločenstiev a Európskej únie, ako aj so splnomocňovacím ustanovením príslušného zákona, na vykonanie ktorého sa táto vyhláška vydáva. 

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.  

DOLOŽKA  ZLUČITEĽNOSTI
návrhu právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: Ministerstvo spravodlivosti Slovenskej republiky

2.	Názov návrhu právneho predpisu: Vyhláška Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 437/2006 Z. z., ktorou sa vydáva Poriadok výkonu väzby

3.	Problematika návrhu právneho predpisu:
a)      nie je upravená v práve Európskych spoločenstiev:    - primárnom
									- sekundárnom, 
b)	nie je upravená v práve Európskej únie: 		- primárnom
                                                                            		- sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

Vzhľadom na to, že problematika návrhu právneho predpisu nie je upravená v práve Európskych spoločenstiev a Európskej únie, je bezpredmetné vyjadrovať sa k bodom 4., 5. a 6.

Doložka  finančných, ekonomických, enviromentálnych vplyvov, vplyvov na zamestnanosť a podnikateľské prostredie

1.	Návrh vyhlášky nezakladá nároky na verejné financie.
2.	Návrh vyhlášky nebude mať ekonomický dopad na obyvateľov, hospodárenie podnikateľskej sféry a iných právnických osôb.
3.	Návrh vyhlášky nebude mať vplyv na životné prostredie.
4.	Návrh vyhlášky nebude mať vplyv na zamestnanosť a nevyžiada si zvýšenie počtu zamestnancov.
5.	Návrh vyhlášky nebude mať vplyv na podnikateľské prostredie.

B.  Osobitná časť

K Čl. I

K bodu 1
V ustanovení sa reaguje na povinnosť ustanovenú obvinenému v zákone č. 127/2008     Z. z., ktorým sa mení a dopĺňa zákon č. 221/2006 Z. z. o výkone väzby - nosiť preukaz obvineného.

K bodu 2
	Ide o legislatívno-technickú úpravu v dôsledku novelizácie predmetnej vyhlášky.

K bodu 3
Ide o legislatívno-technickú úpravu nevyhnutnú v dôsledku prijatia zákona č. 127/2008 Z. z., ktorým sa mení a dopĺňa zákon č. 221/2006 Z. z. o výkone väzby.

K bodu 4
Orgány, ktoré obvinených dodávajú do výkonu väzby nepožadujú „Záznam o výsledku osobnej prehliadky obvineného“; z tohto dôvodu ukladať prijímajúcemu ústavu na výkon väzby povinnosť takýto doklad vystavovať, je nadbytočné. 

K bodu 5 
Ustanovuje sa postup ústavu v prípade, že obvinený nemá peňažné prostriedky na odoslanie nepovolených vecí a ústav na ich odoslaní trvá.

K bodu 6
Zasielanie hlásenia o vzatí obvineného do väzby je realizované on-line v informačnom systéme zboru; z tohto dôvodu je jeho zasielanie Generálnemu riaditeľstvu zboru nadbytočné.

K bodu 7 
Dôvodom na vypustenie predmetných slov z tohto ustanovenia vyhlášky je skutočnosť, že peňažné prostriedky v slovenskej mene sa pri premiestnení obvineného nezasielajú fyzicky eskortou do ústavu, do ktorého sa obvinený premiestňuje. Tieto peňažné prostriedky sa posielajú bezhotovostným bankovým prevodom na účet cudzích prostriedkov ústavu, do ktorého bol obvinený premiestnený až po vykonaní eskorty.

K bodu 8
V odseku 1 návrhu novelizácie vyhlášky sa upresňuje časový moment predvedenia obvineného v zmysle § 9 ods. 1 zákona, a to najmä z pohľadu situácie, ak by predvedenie bolo nutné v pracovný deň alebo v sobotu, ktorá by pripadla na štátny sviatok.
V odseku 2 návrhu novelizácie vyhlášky sa odstraňuje nedostatok doteraz platného ustanovenia vyhlášky, keď bol nejednotne upravený rozsah vecí, ktoré je možné pri predvádzaní obvineného do miestnosti na to určenej prinášať, a to najmä z pohľadu osôb a orgánov, pred ktoré sa obvinený v ústave predvádza.

K bodu 9
	Pôvodný zámer realizovať obmenu osobnej bielizne aj iným spôsobom ako zaužívanou a osvedčenou donáškou do ústavu v čase a termíne určenom riaditeľom ústavu, voči ktorému zbor vzniesol v legislatívnom procese námietky, predpokladal navýšenie počtov príslušníkov zboru zabezpečujúcich kontrolu balíkov a  to najmä pri návštevách. K takémuto navýšeniu počtov však neprišlo. Nedostatočnou kontrolou je ohrozená vnútorná bezpečnosť v ústavoch, zvyšuje sa riziko preniku drog do ústavov a je ohrozený účel výkonu väzby. Vzhľadom na uvedené sa navrhuje vrátiť k pôvodnej úprave obmeny osobnej bielizne. 

K bodu 10
	V tomto ustanovení sa upravuje postup pri zmene rozhodnutia o používaní vlastného odevu, bielizne a obuvi v prípade ak obvinený nedodržiava podmienky ustanovené v § 14 ods. 2 zákona alebo poruší povinnosť ustanovenú v § 30 ods. 1 písm. i) zákona. V súvislosti so zabezpečením vnútornej bezpečnosti v ústave a regulácie a kontroly pohybu obvinených v ústave je nutné, aby obvinený používajúci vlastný odev mal tento riadne označený predpísaným spôsobom. V prípade, že túto povinnosť obvinený porušuje, môže riaditeľ ústavu alebo ním určený príslušník zboru rozhodnúť, aby obvinenému nebolo umožnené používať vlastný odev.

K bodu  11
	V  ustanovení sa upravujú podrobnosti o podmienkach realizácie povinnosti zavedenej zákonom č. 127/2008 Z. z., ktorým sa mení a dopĺňa zákon č. 221/2006 Z. z. o výkone väzby - nosiť preukaz obvineného, a zároveň sa upravuje postup pri strate preukazu obvineného. 

K bodu 12 
	Ide o legislatívno-technickú úpravu v dôsledku zmeny predmetného všeobecne záväzného právneho predpisu.

K bodu 13
	Ustanovenie konkretizuje obdobie rozhodujúce pre vznik nároku obvineného požiadať o bezplatné poskytnutie ďalších potrieb osobnej hygieny.

K bodu 14
	Ustanovenie reaguje na rozdielne podmienky a špecifiká ústavov zavedením oprávnenia riaditeľa ústavu určiť podmienky a spôsob používania elektrických spotrebičov obvinenými s prihliadnutím na stavebno-technické podmienky v ústave.

K bodu 15
	Ustanovenie upresňuje postup pri používaní telefónneho automatu v ústave. Reaguje na rozdielne podmienky a špecifiká ústavov oprávnením riaditeľa ústavu určiť podmienky používania telefónneho automatu v ústave obvinenými. Zároveň sa zmierňujú dopady novelizovaného ustanovenia § 21 zákona o výkone väzby, kde sa, v nadväznosti na ustanovenie § 2 ods. 1 a novelizovaného zákona o výkone väzby, opomenulo zakotviť oprávnenia príslušníka zboru prítomného pri telefonovaní obvineného smerujúce k zabezpečeniu účelu výkonu väzby, tak aby toto bolo v súlade s čl. 22 Ústavy SR. V nevyhnutnom rozsahu sa reguluje postup pri zabezpečení práva obvineného ustanoveného v novele zákona o výkone väzby, ktorá umožňuje telefonovať obvinenému s jeho obhajcom bez akýkoľvek obmedzení. Vzhľadom na nereálnosť naplnenia očakávaní, že formálna prítomnosť príslušníka zboru dokáže zabrániť mareniu trestného stíhania sa navrhuje, aby sa v oddiele pre výkon väzby v zmiernenom režime za prítomnosť príslušníka zboru považovala aj jeho prítomnosť v priestoroch oddielu, resp. služobnej miestnosti s možnosťou optickej kontroly telefónneho automatu a telefonujúceho obvineného. 

K bodu 16
	Ustanovenie upravuje postup pri prijímaní balíkov tak, aby sa postupovalo jednotným spôsobom pri povoľovaní, evidovaní balíkov, určovaní časovej platnosti povolenia na balík tak, aby bolo dodržané právo obvineného prijať balík v rozsahu podľa § 22 ods. 1 zákona. Určuje sa postup pre zaistenie bezpečnosti a predchádzania prieniku drog do ústavov. 

K bodu  17
Návrh čiastočne prevzal, rozšíril a precizoval úpravu prijímania peňažných prostriedkov, nakladania s nimi a úpravu iných finančných operácií doteraz obsiahnutú          v platnom zákone o výkone väzby. V súlade s požiadavkami praxe sa navrhuje komplexnejšie upraviť postup pri nakladaní s peňažnými prostriedkami, a tiež novým spôsobom upraviť limity peňažných prostriedkov. Ustanovuje sa, akým spôsobom a na aký účel, môže obvinený čerpať ďalšie peňažné prostriedky, a ktoré peňažné prostriedky môže použiť na nákup v predajni zriadenej v ústave. Zároveň sa precíznejšie upravuje aj realizovanie ďalších finančných operácií.

K bodu 18
    	Pôvodné ustanovenie § 32 sa rozširuje o nový odsek s účelom úpravy postupu v prípade konania obvineného, ktorý zneužije cudzí preukaz obvineného pri nákupe potravín a vecí osobnej potreby.  
	
K bodu 19 až 22
	Ide o legislatívno-technickú úpravu a zosúladenie textu so zákonom č. 183/2000 Z. z. o knižniciach, o doplnení zákona Slovenskej národnej rady č. 27/1987 Zb. o štátnej pamiatkovej starostlivosti a o zmene a doplnení zákona č. 68/1997 Z. z. o Matici slovenskej v znení neskorších predpisov. Z dôvodu obmedzení súvisiacich so zabezpečením účelu výkonu väzby, sa rozširuje sprístupňovanie všeobecne záväzných právnych predpisov uverejnených v Zbierke zákonov Slovenskej republiky, aj mimo čitárne väzenskej knižnice tak, aby sa obvinenému mohli tieto poskytnúť na preštudovanie aj v cele alebo iných vhodných priestoroch ústavu.  
 	
K bodu 23          
Ide o doplnenie nového ustanovenia o spôsobe oznamovania úrazu alebo nebezpečnej udalosti a určení osôb, ktorým má uvedenú skutočnosť obvinený oznamovať (povinnosť vyplývajúca zo zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov. 

K bodu 24
Navrhuje sa upraviť mechanizmus postupu v prípade, ak bol obvinený vyradený z oddielu so zmierneným režimom alebo do neho nebol zaradený vôbec pre prekážky uvedené v  § 37 ods. 3 zákona a tieto medzičasom pominuli.

K bodu 25 až 27
	Ide o legislatívno-technickú úpravu v súlade s novelou zákona č. 221/2006 Z. z., ktorá vypustila pojem priestupky z platného znenia zákona v súvislosti s disciplinárnym konaním.

K bodu 28
 	Ustanovenie upravuje postup pri evidencii disciplinárneho trestu, ktorý bol odpustený, zahladený alebo bolo upustené od vykonania jeho zvyšku.

K bodu 29
	Jedná sa o upresnenie postupu jednotlivých úkonov zhabania veci.

K bodu 30
Ide o úpravu pôvodného znenia ustanovenia § 47 vyhlášky, ktorá presnejšie definuje účasť orgánov a organizácií na predmetných aktivitách s obvinenými.  

K bodu 31 a 32
	Ide o legislatívno-technickú úpravu a zosúladenie textu s novelizovaným zákonom o výkone väzby. 
  
K bodu 33
	Ide o legislatívno-technickú úpravu a zosúladenie textu s novelizovaným zákonom o výkone väzby. Úprava druhej vety ustanovenia prispeje k väčšej dostupnosti spoločných duchovných služieb a k zníženiu časovej náročnosti pri organizácii opakovaných spoločných duchovných služieb pre niektoré kategórie obvinených, ako napríklad mladiství, ženy, odsúdení a podobne. Vzhľadom na ustanovenú prítomnosť príslušníka zboru pri týchto aktivitách, je možné regulovať kontakty medzi zúčastňujúcimi sa obvinenými a odsúdenými. Ustanovenie zároveň, s ohľadom na účel výkonu väzby, vymedzuje okruh obvinených, pre ktoré sa spoločné duchovné služby neorganizujú.

K bodu 34
Dopĺňa sa ustanovenie o zabezpečení skúšok, potrebných pre hodnotenie plnenia povinnej školskej dochádzky mladistvým obvineným. Navrhuje sa, aby mladistvý mohol vykonať skúšku v ústave alebo ak to nie je v rozpore s účelom výkonu väzby aj v škole, ktorá vzdelávanie zabezpečuje, a to v prítomnosti príslušníka zboru.

K bodu 35
	Navrhuje sa, že oddiel so zmierneným režimom sa bude vytvárať osobitne pre obvinené ženy zaradené do výkonu väzby v zmiernenom režime.

K bodu 36
	Ide o legislatívno-technickú úpravu znenia zosúladením s navrhovanými zmenami ustanovenia § 31.

K bodu 37
Ide o legislatívno-technickú úpravu znenia zosúladením s navrhovanými zmenami ustanovenia § 31.

K Čl. II

Navrhuje sa účinnosť právneho predpisu.